《襄阳为自古要地抚遗迹吊往事有怀七人焉因各赋诗一首 其七 张顺》
明代·孙承恩

襄阳昔受困，敌骑何凭凌。矫矫二烈士，提兵援孤城。

雪涕奋雄二，悲风起冥冥。赤手蹈虎穴，义气孰敢撄。

轻舟驾巨涛，江水为奔腾。转战前无当，势若可横行。

惜哉天亡宋，其功竟无成。一时双玉节，皎皎照日星。

我来寻故垒，黯惨愁云凝。草木为号呼，犹似战伐声。

英魂凛赫赫，万古常如生。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。